‘भूकम्पीय सुरक्षाको बलियो आधार, भैँचालो थेग्ने घर र भौतिक पूर्वाधार’ भन्ने नाराका साथ आज १९ औँ भूकम्प सुरक्षा दिवस डोटी लगायत देशैभर मनाइएको छ । विसं १९९० माघ २ गते भूकम्प गएको सम्झनामा सरकारले २०५६ सालदेखि भूकम्प सुरक्षा दिवस मनाउन थालेको हो । भुकम्प दिवसको अवसरमा बोल्दै डोटीका सांसद भर बहादुर खड्काले बिपद्मा सबैले आ–आफ्नो तर्फबाट पीडितलाई सहयोग गर्नु पर्ने बताउनु भयो । प्राकृतिक प्रकोप आएको बेला कुरा गर्नुभन्दा पनि पीडितलाई उद्धार गर्नुपर्ने उहाँको भनाइ छ । उहाँले भन्नु भयो, बिपदको बेलामा भाग्नुभन्दा पनि पीडितलाई सक्दो सहयोग गर्नु मानबिय धर्म हो ।’ त्यसैले आआफ्नो ठाउमा सबैले सक्दो सहयोग गर्नुपर्छ । कार्यक्रमलाइ प्रमुख जिल्ला अधिकारी गोकर्ण प्रसाद शर्मा , जिल्ला न्यायाधिस नरनारायण पौडेल, सुदूरपश्चिम पृतना हेडक्वाटरका पृतनापतिले सम्बोधन गर्नुभएको थियो । यस्तै दिवस’का अवसरमा आज काठमाडौँ महानगरपालिकाले आयोजना गरेको एक कार्यक्रममा गृहमन्त्री विमलेन्द्र निधिले भूकम्पको पुनःनिर्माणको कामलाई सरकारले तीव्रता दिने बताउनुभएको छ । उहाले पुनःनिर्माणको कामलाई तीव्रता दिनका लागि राष्ट्रिय पुनःनिर्माण प्राधिकरणमा नयाँ प्रमुख कार्यकारी अधिकृत नियुक्त गरिएको बताउनुभयो । उहाँले भूकम्पबाट जोगिनका लागि जनचेतनामूलक कार्यक्रम आवश्यक रहेको औँल्याउनुभयो ।